**PRÍKLADY DOBREJ PRAXE Z REGIONÁLNEJ KNIŽNICE**

**Osvedčené čitateľské akcie pre žiakov 2. stupňa**

**Názov čitateľskej akcie: Tajomstvá o knihách**

**Stručný popis čitateľskej akcie:** Na začiatku podujatia sa so žiakmi rozprávame o tom, kto má knihy rád, kto ich číta, kto by chcel raz písať knihy a o čom by písal, keby sa rozhodol byť spisovateľom. Potom si skúsime urobiť os povolaní a dielčích procesov, ktoré vedú k vzniku knihy (autor/spisovateľ, redaktor, jazykový redaktor, literárny agent...). Využijeme kreatívne metódy – žiak môže povolanie, činnosť opísať slovami, zahrať pantomímou. V prípade vyšších ročníkov zveríme žiakovi kartičku s názvom povolania/procesu a ostatným spolužiakom opíše o čo ide. Keď sa nám podarí vyskladať os podujatí, zopakujeme si tieto povolania a bližšie predstavíme pomocou prezentácie, zhotovenej v Canve. Potom žiakov poprosíme, aby porozmýšľali, ktorá je ich obľúbená kniha a požiadame ich, nech ju v našom knižničnom fonde nájdu. Keď má každý žiak svoju knižku, požiadame ich, aby povedali, ktorá je ich najobľúbenejšia postava a prečo ju majú radi. V rámci tvorivej aktivity žiaci napíšu svoje meno v Braillovom písme, aby sme si pripomenuli, že čítanie nepozná hranice. Na záver podujatia sa zahráme – vyberieme spomedzi žiakov “slávneho spisovateľa” a “skúseného novinára”, ktorí majú spolu absolvovať krátke interview. Kým si spisovateľ a novinár skladajú “scenár” svojho rozhovoru podľa zadaných inštrukcií, rozdáme ostatným žiakom pripravené “záškodnícke otázky” a inštruujeme ich, že podľa dohodnutého znamenia budú vstupovať do interview a tieto otázky klásť spisovateľovi alebo novinárovi.

**Vypracovala:**

*Mgr. Martina Tušimová (16. 09. 2024)*

*Verejná knižnica Mikuláša Kováča*

*Jilemnického 1710/48*

*974 04 Banská Bystrica*

*Tel.: 0903/121 999*

*E-mail:* *metodika@vkmk.sk*

**Názov čitateľskej akcie: „Kto, kedy a prečo to povedal?“**

**Stručný popis čitateľskej akcie:** Na začiatku podujatia poprosíme žiakov, nech sa postavia, predstúpia tí, ktorí majú na tričku/mikine nejaký nápis. Diskutujeme, prečo ich to zaujalo, či sa s tým stotožňujú, čo tým chcú povedať svetu. Premostíme, že svet je plný slov (web, tlačoviny, knihy, bilbordy, rôzne heslá, slogany...) a treba si vyberať, čo chceme počúvať, čítať, čomu uveríme. Potom ideme k výstave kníh, kde sa žiakov pýtame, či nejaké poznajú, či niektoré z nich už čítali. Máme vytlačené, povystrihované úryvky/citáty z kníh a oni, na základe prečítania si anotácie („*Čo nám kniha prezrádza ešte predtým, než ju začneme čítať?“*) na zadnej strane knihy, majú skúsiť priradiť citát ku knihe. Žiaci dostanú aj jednotlivé stránky z kníh, ktoré si prečítajú. Následne majú vybrať ľubovoľný počet slov, ktoré ich niečím zaujali, a tie si vyznačiť a ostatok dotvoriť alebo dokresliť. Na záver podujatia žiaci dostanú tvorivú úlohu: *„Keby vlastnili nejakú firmu alebo mali by voľnú plochu na bilbord, čo by napísali, aké slová by použili?“*

**Vypracovala:**

*Mgr. Jana Golhová (16. 09. 2024)*

*Verejná knižnica Mikuláša Kováča*

*Jilemnického 1710/48*

*974 04 Banská Bystrica*

*Tel.: 0903/121 999*

*E-mail:* *metodika@vkmk.sk*